कानपुर। दवाओं के सैंपलों की जांच न हो पाने की जिम्मेदारी लेने को कोई तैयार नहीं है। कार्यवाहक ड्रग लाइसेंस अथॉरिटी एएल आर्या कहते हैं कि लैब दरअसल संयुक्त निदेशक गिरधरदास के अंडर में है। कोई जानकारी के लिए उन्हें संयुक्त निदेशक से पूछना पड़ता है। दवाओं के सैंपल की जांच क्यों नहीं हो पा रही है। इसकी जानकारी लैब से लेने के बाद बता पाएंगे। इधर गिरधरदास कहते हैं कि एक दवा की जांच में 3 से 14 दिन का समय लगता है। लैब में विश्लेषकों की कमी है और जांच का लोड काफी अधिक। इसलिए ऐसी दिक्कतें आना स्वभाविक है। यही नहीं ड्रग विभाग में किसी गड़बड़ी के लिए कोई जवाबदेह नहीं है। महत्वपूर्ण पद खाली पड़े हैं। इस वक्त विभाग के शीर्ष अफसरों में न तो कोई ड्रग कंट्रोलर है और न डिप्टी ड्रग कंट्रोलर। खानापूरी के नाम पर मंडल स्तर के अधिकारी एएल आर्या को चार्ज दे दिया गया है। कानपुर समेत कई मंडलों में मंडलीय ड्रग निरीक्षक नहीं हैं। एक इंसपेक्टर को दो से पांच जिले जांच के लिए दे दिए गए हैं।